اتمر: له امریکا نه نور بهرني ځواکونه نه غواړو، هوایي تجهیزات غواړو 
افغانستان له امریکا نه غوښتي چې تر هغې د افغان امنیتي ځواکون سره د جنگي الوتکو په برخې کې مرسته وکړي چې ترڅو خپل قابلیت ترلاسه کړي.
د افغانستان د امنیتي چارو جگپوړي سلاکار محمد حنیف اتمر د سې شنبې په ورځ د بلجیم په پلازمینه بروکسیل کې خبریالانو ته وویل افغانستان د امریکا نه هوایي تجهیزات غواړي. ښاغلي اتمر زیاته کړه "دا به وخت ونیسي" چې د هوایي مرستو د وړتیاو په برخې کې قابلیت ترلاسه شي، خو پوره موده يي مشخصه نه کړه. ښاغلي اتمر وویل افغانستان نورو بهرنيو سرتیرو ته اړتیا نلري. د امنیتي چارو مشاور د امریکا د نوي حکومت د اطمینان هرکلی وکړ چې افغانستان ته ژمن دی. اتمر وایي کابل او واشنگتن باید په گډه کار وکړي څو د ترهگرۍ په وړاندې "مشترک گواښونه له منځه یوسي". افغان ځواکونه له هغه وخت نه د طالبانو په مشرۍ د یاغیتوب په وړاندې جگړه کوي چې امریکا او ناټو په ٢٠١۴ میلادي کال په اخر کې په رسمي ډول خپل جنگي ماموریت پای ته ورسوو. بلخوا افغان او روسیې مقاماتو له افغانستان سره پر امنیتي او اقتصادي همکاریو خبرې کړي دي. د افغانستان د بهرنیو چارو سرپرست وزیر، صلاح الدین رباني دا مهال په مسکو کې دی او د روسیې له لوړ پوړو دپیلوماتانو سره يي ولیدل. ښاغلي رباني خبریالانو ته وویل "اړتیا ده هغه هېوادونه چې تروریزم ساتي، تروریزم روزي او له تروریزم څخه د بهرني سیاست لپاره کار اخلي مخه یې ونیول شي. ښاغلي رباني د روسیې له مقاماتو سره خپل مذاکرات ګټور بللي دي. روسیه وایي چې مسکو د واشنګټن او کابل سره د اړوندو مسایلو په اړه تماسونه ساتي. د روسیې د بهرنیوچارو وزیر سرګي لاوروف د سه شنبې په ورځ وویل "د واشنگتن د سیاسي جوړښت نه سمدستي وروسته چې همدا اوس یې بهیر روان دی، په افغانستان کې د د ترهگرۍ په وړاندې د جگړې، په مسایلو باندې به د امریکا د بهرنیو چارو په وزارت او سپینې ماڼۍ او نورو ادارو سره په پراخه کچه خبرې وشي. لاوروف وویل مطمین دی چې دا تماسونه به له سره پیل شي او د افغانستان په گډون به ټول له دې تماسونو نه گټه واخلي. ښاغلي لاوروف وویل مسکو د امریکا نوې ادارې ته په تمه دی چې د ترهګرۍ پر وړاندې خپله تګلاره اعلان کړي.